-Նախ` ՀՅԴ Հայաստանի Գերագույն մարմնի հայտարարությունը պետք է դիտարկել իր ամբողջության մեջ՝ նկատի ունենալով արված բոլոր արձանագրումները, այլ ոչ թե սևեռվել միայն վերջին պարբերության վրա։ Հարկ եմ համարում շեշտել մի կարևոր հանգամանք ևս՝ ՀՅ Դաշնակցությունը որևէ մեկի, այդ թվում` Ռոբերտ Քոչարյանի պաշտպանի դերը ստանձնելու ցանկություն չունի։ Գերագույն մարմինը հայտարարությամբ պարզապես իր մտահոգությունն է հայտնել առաջադրված մեղադրանքի կապակցությամբ՝ հաշվի առնելով մի շարք հանգամանքներ։ Նախ` ՀՔԾ-ի կողմից Քրեական օրենսգրքի համապատասխան հոդվածով սահմանադրական կարգի տապալման` առաջադրված մեղադրանքն իրավական որոշակիության տեսանկյունից խնդրահարույց է, որովհետև նշված հոդվածը Քրեական օրենսգրքում լրացվել է ենթադրվող հանցագործությունը կատարելուց հետո՝ 2009-ին։ Բայց սա չէ ամենակարևորը։ Սահմանադրական կարգի տապալման և իշխանության բռնի զավթման մեղադրանքի ներկայացումը, ըստ էության, նշանակում է, որ հարցականի տակ է դրվում վերջին 10-ամյա ժամանակաշրջանի իշխանության լեգիտիմությունը՝ դրանից բխող հետևանքներով։